[image: image1.jpg]a i]e sultak




[image: image2.jpg]



[image: image3.jpg]


[image: image4.jpg]Provincial de Esparia - Compafiia de Jests £ Avda. de la Moncloa, 6 28003 MADRID QQ 915 344 810 - fax; 915 358 243 53 proespa@jesuitas.es





PE 2014/6 - 2014ko uztailak 31
2. zirkularra:
Inaziotar Bidearen lehenengo jubileu-urtearen ospakizuna
Nagusi eta kide jesuita maiteok, Jesusen Lagundiko adiskideok:
Asko ohartu dira Espainian erromes bide berri bat jaio dela, Inaziotar Bidea, San Ignazioren autobiografia eta Gogo Jardunak gogoan izanda sortua. Bide berri hau eraikitzen 2010 amaieran hasi ziren eta jesuita talde bati eta inaziotar espiritualitatearen adiskide batzuei agindu zitzaion zeregina; lan horren emaitza da gaur, 2014ko uztailaren 31n, ofizialki eratu den Inaziotar Bidea Obra Apostolikoa (IBOA), Espainiako Probintziaren mendekoa. 
Bere misioa da Loiolako santutegia eta Manresako Cova lotzen dituen ia 700 km-ko erromesaldian inaziotar espiritua bizirik mantentzea. Dagoeneko 400 erromes baino gehiagok egin dute esperientzia hau; horien erdiak atzerritarrak ziren eta batzuk oso urrunetik etorritakoak gainera, Australiatik edo Hego Koreatik, esaterako.
Oraindik urrun dagoela dirudien arren, 2021-2022an ospatuko dugu Loiolako Iñigo gaztea Azpeitiko bere jaiotetxean konbertitu izana. Hura izan zen bere erromesaldi pertsonalaren hasiera, eta Jerusalemera egin zuen erromesaldi hartan, Manresan gertatua funtsezkoa izan zen. Han ezarri zituen bere espiritualitatearen oinarriak, Jainkoa maitatzeko eta zerbitzatzeko hainbat eta hainbat eraldatu dituen eta eraldatzen jarraitzen duen espiritualitatearen oinarriak, alegia. San Ignazioren bizitzako egitate honen 500. urtemuga ospatuko dugu, baita gure bizitzako egitatearena ere, dena esan behar bada. 1521 eta 1522 artean dizernimenduan igarotako hilabete haiek gabe, gaur egun ez baikinateke hemen egongo.
Gaur IBOAren jaiotza ospatu nahi dugu. Denok dakigu gure eguneroko bizitzetako ohiko eremuetatik kanpo egiten ditugun erromesaldiak zein garrantzitsuak diren gure fede-praktikan, Jainkoarekin topo egiteko eta hazkunde pertsonalerako. Zenbat elkarrizketa sortzen dira erromesaldietan! Iraganaren zenbat azterketa, etorkizunari hobeto heltzeko! Zenbat topaketa Jainkoarekin, hala moduzko bizimodua berbideratzeko! Erromesaldietan lagun egiten duzuenok edo esperientzia pertsonal hori egin duzuenok, ongi dakizue zertaz ari naizen. Inaziotar Bidea Jaunaren aintza handiagorako tresna bat da.
Tresna hori sustatzeko eta 500. urtemuga hori behar bezala ospatzeko, Jose Ignazio Munilla Agirre Donostiako gotzainaren eta Romà Casanova i Casanova Vic-eko goitzaren onespenarekin eta babesarekin bi URTEKO JUBILEU OSPAKIZUNA egingo da Loiola eta Manresako santutegietan eta Inaziotar Bidean zehar, Gogo Jardunen jarraituko esperientziatzat hartuta. Bi urte horiek hauek izango dira: bata, 2015eko uztailaren 31tik 2016ko uztailaren 31ra eta bestea, 2021eko uztailaren 31tik 2022ko uztailaren 31ra. Desberdindu egin ditugu, bi arrazoi direla eta: 2015-2016koa, erromesbide berri honen hasiera ofizialaren urtea delako eta 2021-2022koa san Ignazio konbertitu eta erromes aritu zen urtearen ospakizuna delako. Lehenengo Jubileu-urteak bigarrena sakonago eta nahi handiagoz ospatzeko prestatuko gaitu. Urte bakoitzaren amaiera san Ignazio eguna igandean tokatzen den urteetan da.
Bi urte hauetan jubileua egitera gonbidatu nahi zaituztet, Jaunari eskerrak emanaz eman dizkigun onura guztiengatik eta XXI. mendeko erromesaldi honen bidez bizi izatera ere gonbidatu nahi zaituztet. Datozen belaunaldiek ere izan dezatela erromesaldi hau egiteko aukera. 
San Ignazio eguna, erromesaren eguna, pozez ospa dezazuela, bere Jauna imitatuaz, Bere bizitza munduari Jaunaren berri ona hots egiten igaro zuena imitatuaz.

